十月四日夜記夢
作者：陸游
朝代：宋

paragraphs: 四客聨轡来，我醉久不知。
倒衣出迎客，愧謝前致辭。
客意極疏豁，大笑軒鬚眉。
禮豈爲我設，度外以相期。
衮衮吐雄辯，泠泠誦新詩。
共言攜酒壺，掃地臨前墀。
意氣相顧喜，忽如少年時。
老雞不解事，喚覺空嗟咨。
涉世四十年，賢雋常追隨。
爾来風俗壞，動脚墮險巇。
森然義府刀，誰爲叔度陂。
起作四客篇，捕影吾其癡。